<classify> MAHAKAMA ya Hakimu Mkazi Kisutu, Dar es Salaam imewahukumu wafanyakazi watatu wa Kampuni ya Simu za mkononi ya Tigo na wafanyabiashara wawili kutumikia kifungo cha nje cha miezi sita baada ya kutiwa hatiani kwa kutapeli wateja wa mtandao huo kwa njia ujumbe wa maandishi.Wafanyakazi wa Tigo kutoka Mlimani City na Makao Makuu ya kampuni hiyo ni Kokubelwa Karashani, Godfrey Magoye na Khalfan Milao ambao ni watoa huduma kwa wateja.Washitakiwa wengine ni Mohamed Abdallah na Moses Kilosa mume wa Karashani ambao walikuwa hawana kazi lakini walikuwa marafiki wa wafanyakazi hao wa Tigo. Hakimu Mkazi Mwandamizi, Augustine Rwizile aliwatia hatiani washitakiwa hao baada ya kukiri kosa la kujipatia fedha kwa njia ya udanganyifu.Hakimu Rwizile alisema amesikiliza hoja za pande zote na makosa waliyofanya washitakiwa si mepesi na kwa mujibu wa sheria anayepatikana na hatia katika makosa hayo anatakiwa kutumikia kifungo hivyo, lazima adhabu kali itolewe ili kupunguza makosa ya mtandao.Alisema washitakiwa watatakiwa kutumikia kifungo cha miezi sita nje pamoja na kutaifisha simu 31 na laini zake pamoja na sare ya Jeshi la Ulinzi la Wananchi la Tanzania JWTZ.Kabla ya kutolewa kwa adhabu, Wakili wa Serikali Mwandamizi, Awamu Mbagwa alidai washitakiwa waliingia makubaliano na Mkurugenzi wa Mashitaka nchini DPP hivyo hawatarajii wapewe adhabu kubwa. Wakijitetea, washitakiwa hao walidai ni wakosaji wa mara ya kwanza hivyo waliomba mahakama iwahurumie na kuwapa adhabu ndogo.  <topic>: kitaifa 